送張郎中還蜀歌
作者：盧綸
朝代：唐

paragraphs: 秦家御史漢家郎，親專兩印征殊方。
功成走馬朝天子，伏檻論邊若流水。
曉離僊署趨紫微，夜接高儒讀青史。
瀘南五將望君還，願以天書示百蠻。
曲棧重江初過雨，前旌後騎不同山。
迎車拜舞多耆老，舊卒新營遍青草。
塞口雲生火候遲，煙中鶴唳軍行早。
黃花川下水交橫，遠映孤霞蜀國晴。
邛竹筍長椒瘴起，荔枝花發杜鵑鳴。
迴首岷峨半天黑，傳觴接膝何由得。
空令豪士仰威名，無復貧交恃顏色。
垂楊不動雨紛紛，錦帳胡瓶爭送君。
須臾醉起簫笳發，空見紅旌入白雲。